ΓΡΑΠΤΗ ΕΡΩΤΗΣΗ E-1277/97 υποβολή: Peter Pex (PPE) προς την Επιτροπή (11 Απριλίου 1997)

Θέμα: Ταξινόμηση των προϊόντων πολυμέσων

Τα σχέδια της Ευρωπαϊκής Επιτροπής για την αναταξινόμηση των ειδών υπολογιστών μέσω αυξήσεων των δασμών στην εισαγωγή καταναλωτικών ηλεκτρονικών ειδών ή υλικού τηλεπικοινωνιών (LAN, οδηγών CD-ROM, πολυμέσων Η/Υ και PCTV) είχαν αρνητικά αποτελέσματα. Οι λόγω της αναταξινομήσεως αυξήσεις των δασμών θα φθάσουν το 2000 περίπου το 14%. Φαίνεται ότι πρόκειται για μια προσπάθεια προστασίας της αγοράς καταναλωτικών ηλεκτρονικών ειδών και/ή συμπληρώσεως των χαμηλότερων εισοδημάτων κατόπιν της συμφωνηθείσας στο πλαίσιο της ΓΣΔΕ μειώσεως των δασμών. Αυτή η αναταξινόμηση όμως αποτελεί έναν σοβαρό κίνδυνο για την ανταγωνιστική θέση της εγκατεστημένης στην Ευρωπαϊκή Ένωση βιομηχανίας της Τεχνολογίας της Πληροφορίας (ΤΠ) ο οποίος εν συνεχεία θα θέσει σε άμεσο κίνδυνο την ανάπτυξη της κοινωνίας της πληροφορίας.

Επιπλέον δεν αποκλείεται, ακολουθώντας το παράδειγμα της Ευρωπαϊκής Ένωσης, να αυξήσουν τους δασμούς τους τρίτες χώρες, κυρίως αναπτυσσόμενες χώρες (οι»νέες αγορές»για είδη υπολογιστών). Το αποτέλεσμα θα είναι να συρρικνωθούν οι εξαγωγικές δυνατότητες των ευρωπαϊκών επιχειρήσεων ΤΠ.

Έχει αντιληφθεί πλήρως η Ευρωπαϊκή Επιτροπή το ανωτέρω σκιαγραφηθέν πρόβλημα; Κατά πόσον επιλύεται το πρόβλημα αυτό με την συναφθείσα κατά την διάσκεψη υπουργών της ΔΟΕ στην Σιγκαπούρη συμφωνία ΤΠ (ΣΤΠ); Μήπως σημειώθηκε αλλαγή στην στάση της Ευρωπαϊκής Επιτροπής μετά την δήλωση της Παγκόσμιας Οργανώσεως Τελωνείων (WCO) η οποία επεσήμανε ότι η στάση της ΕΕ αντιβαίνει προς τις διεθνείς αρχές του δικαίου;

Aπάντηση του Sir Leon Brittan εξ ονόματος της Επιτροπής (12 Μαΐου 1997)

Η ερώτηση θίγει δύο θέματα - το ένα αφορά τη δασμολογική κατάταξη, το άλλο τη μείωση ή την εξάλειψη των τελωνειακών δασμών. Όπως εξηγείται παρακάτω, η Επιτροπή θεωρεί αυτές τις δύο ερωτήσεις ξεχωριστές τη μία από την άλλη.

Όσον αφορά την κατάταξη, η Κοινότητα κατατάσσει τα προϊόντα σύμφωνα με τους κανόνες του εναρμονισμένου συστήματος (ΕΣ) και τις κατευθυντήριες γραμμές που καθιέρωσε η Παγκόσμια Οργάνωση Τελωνείων (ΠΟΤ). Οι κανονισμοί της κατάταξης εκδίδονται για να εξασφαλίσουν μια ομοιόμορφη εφαρμογή του κοινού δασμολογίου (ΚΔ) από τα κράτη μέλη. Ερμηνεύοντας το ΕΣ η Επιτροπή εξασφαλίζει ώστε αυτά τα θέματα να διεκπεραιώνονται κατά προτίμηση, ξεχωριστά από τα οικονομικά θέματα όπως η προστασία ή η αύξηση του εισοδήματος. Τις διεθνείς διαφορές σχετικά με την κατάταξη ελέγχει η ΠΟΤ. Οι συζητήσεις συχνά καταλήγουν σε έκδοση από την ΠΟΤ γνώμης σχετικά με ένα συγκεκριμένο προϊόν. Η Κοινότητα, αντίθετα από ορισμένους εμπορικούς εταίρους της, δέχτηκε πάντα αυτές τις γνώμες και προσάρμοσε ανάλογα την κατάταξή της, ακόμη και όταν αυτό ήταν αντίθετο με την καθιερωμένη θέση της Κοινότητας. Αυτό συνέβη, για παράδειγμα, όταν το θέμα της κατάταξης των CD-ROMS υπήρξε πρόσφατα αντικείμενο μιας τέτοιας γνώμης.

Σχετικά με τους τελωνειακούς δασμούς, αντίθετα με ό,τι μπορεί να υπονοεί η ερώτηση, η Επιτροπή είναι υπέρ της πολυμερούς εξάλειψης των τελωνειακών δασμών για τα προϊόντα της τεχνολογίας των πληροφοριών (ΤΠ). Κυρίως αυτή έχει κινήσει το θέμα με σκοπό να μειώσει το κόστος στην κοινοτική βιομηχανία και να βελτιώσει την πρόσβαση των προμηθευτών της Κοινότητας στις αγορές των τρίτων χωρών. Απ'αυτή την άποψη, το Αξιότιμο Μέλος του Κοινοβουλίου έχει γνώση του ότι η Επιτροπή, εξ ονόματος της Κοινότητας, διεξήγαγε επιτυχείς διαπραγματεύσεις και πέτυχε συμφωνία με όλους τους σημαντικούς εμπορικούς εταίρους της Κοινότητας σχετικά με τη συμφωνία τεχνολογίας των πληροφοριών (ΣΤΠ) για να εξαλείψει τους δασμούς, σε έναν εκτεταμένο και συμφωνημένο κατάλογο προϊόντων της ΤΠ. Τα αποτελέσματα των διαπραγματεύσεων της ΣΤΠ εγκρίθηκαν από το Συμβούλιο στις 13 Δεκεμβρίου 1996 και η ΣΤΠ συνήφθη επίσημα στις 24 Μαρτίου 1997. Η πρώτη μείωση των δασμών θα γίνει την 1η Ιουλίου 1997. Τα προϊόντα που αναφέρονται στην ερώτηση (τοπικό δίκτυο (LAN), μονάδες ανάγνωσης με CD(ROM) και υπολογιστές με λειτουργίες πολυμέσων) καλύπτονται από τη συμφωνία και ως εκ τούτου οι δασμοί εισαγωγής τους θα εξαλειφθούν από τα μέρη της συμφωνίας.